text: AC Horsens sælger Erik Marxen
  09 marts 2015 kl. 09.31
  AC Horsens er blevet enig med Randers FC om en transfer for Erik Marxen gældende fra 1. juli 2015.
  AC Horsens-backen Erik Marxen er i øjeblikket udlejet til Sønderjyske, hvor han har spillet hele sæsonen Superligaen.
  Efter planen skulle Marxen have været tilbage i AC Horsens fra sommeren 2015, men nu fortsætter Marxen i stedet karrieren i Randers FC efter sommerpausen. Det oplyser klubben i en pressemeddelelse.
  Horsens-træner Bo Henriksen er glad for salget på Marxens vegne.
  - Når spillere gør opmærksom på sig selv på den måde, som Erik Marxen har gjort det i Sønderjyske i denne sæson, er det en naturlig konsekvens, at han nu sælges videre, siger træneren til Ritzau.
  - Hos AC Horsens er vi rigtig glade og stolte af, at vi igen kan sende en spiller videre til en af topklubberne i den danske Superliga, siger Bo Henriksen til klubbens hjemmeside.
  Salget af Erik Marxen er dog ikke stort nok til, at det vil påvirke Horsens' forventninger til indeværende regnskabsår.
  